Talk:Klenovnik, Croatia

Moved here from the article proper, please translate
[Bolnica za plućne bolesti i tbc Klenovnik nalazi se u dvorcu Klenovnik koji je jedan od najvećih i najreprezentativnijih dvoraca sjeverozapadne Hrvatske i predstavlja spomenik nulte kategorije.

Dvorac je 1616. godine sagradio ban Ivan II Drašković u obliku četverokrilne ranobarokne dvokatne građevine s unutrašnjim dvorištem, 90 soba i 365 prozora.

Najveću slavu doživio je Klenovnik za vrijeme banovanja Ivana III Draškovića koji je nastojao da sjedište njegove vlasti i porodice Klenovnik bude što dostojniji i prostraniji, pa su se u njemu od 1640. do 1646. godine u nekoliko navrata održala i zasjedanja hrvatskog sabora.

Klenovnik je dugo bio u posjedu Draškovića. Tek 1850. godine prodaje ga Juraj Drašković kako bi prikupio što više novaca za skupu obnovu Trakošćana. Nakon nekoliko inozemnih vlasnika, dvorac dolazi u posjed grofa Bombellesa koji ga 1925. godine prodaje Središnjem uredu za osiguranje radnika.

Središnji ured za osiguranje radnika u Zagrebu započinje veliku adaptaciju i nadograđuje dva prostorna krila i brojne prateće objekte: prostranu kuhinju u podrumu i veliku blagovaonicu u prizemlju.

Lječilište je otvoreno 1927. godine s velikom trodnevnom svečanošću. Bilo je opremljeno svim potrebnim za tadašnju suvremenu dijagnostiku i liječenje tuberkuloze, te se od samog početka rad u Bolnici odvijao po najsuvremenijim metodama. Godine 193l. prim. Samardžija izvršio je prvi operacijski zahvat - torako-kaustiku po Jakobeusu. To je bio i prvi takav zahvat izveden na prostoru bivše Jugoslavije. Tridesetih godina dr Stanko Dujmušić učinio je u Klenovniku i prvu torakoskopiju u nas.

Godine 1931. lječilište Klenovnik posjetili su Albert Thomas, direktor Međunarodnog ureda rada, kralj Aleksandar Karađorđević, te kraljica Marija sa svojom pratnjom.

Nakon završetka međunarodnog pravničkog kongresa koji je održan u Zagrebu 1934. godine, 220 sudionika kongresa posjetilo je Klenovnik.

14. prosinca 1935. godine prof. Ferdinand Maurette, zamjenik direktora Međunarodnog biroa rada s pratnjom posjetio je Klenovnik i konstatirao da se lječilište može usporediti s onima u najvećim stranim zemljama. 1937. godine sagrađene su nove ležaonice.

1941. godine Ministarstvo vanjskih poslova Nezavisne Države Hrvatske priredilo je izlet stranih i domaćih novinara u Hrvatsko zagorje, u sklopu kojeg su posjetili i Lječilište za liječenje plućobolnih bolesnika u Klenovniku.

1942. godine svečano je obilježeno petnaest godina rada Lječilišta Klenovnik. Te godinu liječničku službu vršilo je 6 liječnika: primarius, njegov pomoćnik i četiri pomoćna liječnika.

Godine 1951. sagrađena je paviljonska zgrada u produžetku novih ležaonica za potrebe liječenja tuberkuloze pripadnika tadašnjeg sekretarijata unutrašnjih poslova.

1966. godine prim. dr Vogrinčić (tadašnji ravnatelj bolnice) i prim. dr. Griems (tadašnji voditelj Urološkog odjela MC Varaždin) osnovali su Odjel za liječenje urološke tuberkuloze u Bolnici za plućne bolesti i tbc Klenovnik.

1972. godine u Klenovniku je po prvi puta u Hrvatskoj učinjena bronoskopija fleksibilnim fiberbronhoskopom.

Početkom sedamdesetih godina u bolnici je na incijativu prof. dr Mladena Pavlovića (tadašnjeg ravnatelja Bolnice) i prof. dr Vladimira Hudolina (tadašnjeg predstojnika Klinike za neurologiju, alkoholizam i druge ovisnosti KB “Dr Mladen Stojanović”) utemeljen Odjel za kombinirano liječenje alkoholizma i tuberkuloze koji je bio jedinstven takav odjel u Hrvatskoj.

1977. godina svečano je oblježena 50. Obljetnica Bolnice. U sklopu svečanosti održan je stručni skup o bolestima pleure, problemima urogenitalne tuberkuloze i suvremenom liječenju tuberkuloznog alkoholičara. U radu skupa sudjelovali su liječnici iz Bolnice i eminentni stručnjaci iz drugih ustanovi. Svi radovi objavljeni su u Zborniku radova koji je bolnica tiskala 1978. godine.

Koncem sedamdesetih godina u bolnici je otvoren Odjel intenzivne skrbi respiratorno insuficijentnih bolesnika, adaptirana je bolnička kuhinja i kotlovnica, te uređena dvorana za fizioterapiju plućnih bolesnika.

Krajem osamdesetih godina temeljito su preuređeni prostori za boravak bolesnika u zgradi dvorca koji postaju visokokomforni i zadovoljavaju vrhunske standarde.

Svi medicinski tehničari i većina liječnika Bolnice bili su aktivno uključeni u postrojbe 104. varaždinske brigade tijekom domovinskog rata na bojištima diljem Republike Hrvatske.

17. travnja 1993. godine svečano je obilježena 20. obljetnica Odjela za kombinirano liječenje alkoholizma i tuberkuloze. U sklopu proslave izneseni su prigodni referati. Svečanosti je prisustvovalo 250 uzvanika, među kojima treba istaknuti tadašnjeg Ministra zdravstva Republike Hrvatske dr Juraja Njavru.

7. lipnja 1994. godine Bolnica se predstavila u Hrvatskom liječničkom zboru u Zagrebu tematskim predavanjima.

2. lipnja 1998. Godine liječnici Bolnice održali su na redovitom stručnom sastanku Hrvatskog liječničkog zbora Podružnice Županije varaždinske referate o tuberkulozi pluća s posebnim osvrtom na problem rezistentne i polirezistentne tuberkuloze.

Mijenjanjem plućne patologije i opadanjem incidencije tuberkuloze, rad u bolnici je sve više usmjeren na druge plućne i internističke bolesti, te Bolnica mijenja naziv u Bolnicu za plućne bolesti i tuberkulozu Klenovnik.

Od samog početka postojanja Bolnice rad se odvijao prema vrhunskim zahtjevima suvremene medicine, a liječnici su u svom radu promovirali i nove dijagnostičke i terapijske zahvate, sudjelovali na mnogobrojnim međunarodnim stručnim kongresima, simpozijima i savjetovanjima i objavili mnoštvo znanstvenih i stručnih radova u našim i stranim medicinskim časopisima.

Tijekom više od sedamdeset godina duge povijesti u Bolnici Klenovnik radilo je više od 150 doktora medicine. Mnogi od njih danas su poznati i cijenjeni stručnjaci, te predstavljaju značajna imena hrvatske i europske medicine. ]